‘บางจากฯ’เจ็บสองเด้ง
สูญเดือนละ50ล.&#8216;KSL&#8217;ชิงส่งออกหุ้นเด้งตปท.ขาย
30 ส.ค. 2554

สูญเดือนละ50ล.‘KSL’ชิงส่งออกหุ้นเด้งตปท.ขาย
BCP ยอมรับรายได้หด จุก 2 เด้ง ยอดขายลด หั่นราคาโซฮอล์หาย 50 ล้าน/เดือน น้ำตาลขอนแก่น ไม่หวั่น ส่งออกเอทานอลได้ EEยังไม่ผลิต แค่ปลูกมันขาย TOP ยิ้ม
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) เปิดเผยว่า รายได้ของบริษัทจะลดลง เพราะปั๊มของบางจากไม่ได้ขายน้ำมันเบนซินเลย และเช้าวันที่ 29 ส.ค. บริษัทได้ประกาศลดราคาขายน้ำมันแก๊สโซฮอล์ ลง 60 สตางค์เพื่อจูงใจให้คนมาใช้ ทำให้รายได้ส่วนนี้หายไปอีกเดือนละ 50 ล้านบาทด้วย
“2 วันที่มาตรการนี้มีผลบังคับใช้ทำให้ยอดขายแก๊สโซฮอล์ของบริษัทซึ่งปกติขายเดือนละ 80 ล้านลิตรลดลงไปแล้ว 15% ขณะที่ความต้องการใช้เบนซินพุ่งขึ้นถึง 200% ต้องยอมรับว่าครึ่งปีหลังรายได้ของบริษัทจะได้รับผลกระทบแน่นอนแต่หวังว่าจะเป็นมาตรการชั่วคราวและทำเพื่อประชาชน เชื่อว่าผู้ถือหุ้นน่าจะยอมรับได้” นายอนุสรณ์ กล่าว
นโยบายการลงทุนพลังงานทางเลือกที่บริษัทตั้งเป้า 5 ปี 1 หมื่นล้านบาทยังไม่เปลี่ยนแปลง เพราะรมว.พลังงาน ยังคงยืน ยันให้การสนับสนุนพลังงานทางเลือกและได้เสนอให้ใช้กองทุนในการอุ้มแก๊สโซฮอล์แบบเดียวกับแอลพีจีซึ่งคาดว่าจะใช้เงิน 300 ล้านบาทต่อเดือนหากรอภาษีจะช้าไป
สำหรับบริษัท ไทยออยล์ (TOP) ราคาหุ้นพุ่งร้อนแรง 4 บาทปิดที่ 67.75บาท เพราะนอกจากจะได้ดีจากน้ำมันเบนซินและดีเซลขายเพิ่มขึ้นแล้วยังได้ดีจากค่าการกลั่นที่พุ่งขึ้นจากพายุที่ถล่มสหรัฐอเมริกา
ด้านนายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น (KSL) กล่าวว่า บริษัทไม่ได้รับผลกระทบจากราคาน้ำมันเบนซินใกล้เคียงเอทานอล เพราะสัดส่วนรายได้จากเอทานอลมีเพียง 23% ของรายได้ และบริษัทก็สามารถส่งออกเอทานอลไปขายฟิลิปปินส์ เกาหลี และออสเตรเลียได้ 
นอกจากนั้นยังคาดว่าราคาน้ำมันเบนซินที่ลดลงเป็นเรื่องชั่วคราวช่วงฮันนีมูน แต่ในระยะยาวแล้วแนวโน้มราคาสูงขึ้นตามปกติ
นายวรเจตน์ อินทมระ กรรมการ บริษัท อีเทอเนิล เอนเนอยี (EE) เปิดเผยว่า มาตรการนี้ไม่ส่งผลกับบริษัท ซึ่งเป็นผู้ผลิตเอทานอล เนื่องจาก ปัจจุบันยังไม่ได้ผลิตเอทานอลในเชิงพาณิชย์ มีเพียงการปลูกมันสำปะหลัง สนับสนุนชาวไร่เท่านั้น คาดว่าอีก 2 ปี จะเริ่มผลิตเอทานอล และเมื่อถึงเวลาความต้องการและราคาเอทานอลจะปรับขึ้น 
“รัฐบาลสนับสนุนเบนซิน ดีเซล สักพัก เชื่อว่าราคาน้ำมันทั้งสองชนิด จะค่อยๆ ปรับขึ้น อีก 12 ปี ราคาน้ำมันที่เป็นไปตามกลไกตลาดมากขึ้น” นายวรเจตน์ กล่าว
ด้านตลาดหุ้นไทยวิ่งฉิวติดต่อเป็นวันที่สอง วันที่ 29 ส.ค. ดัชนีปิดที่ระดับ 1,055.63 จุด บวก 18.41 จุด หรือพุ่งขึ้น 1.77% นักลงทุนต่างชาติขาย 1,828 ล้านบาท และซื้อตราสารหนี้จำนวน 3,652 ล้านบาท 
มาร์เก็ตติง กล่าวว่า แนวโน้มตลาดหุ้นยังคงผันผวน ความเสี่ยงจากต่างประเทศมีต่อเนื่องและนักลงทุนต่างชาติขายของต่อขณะที่สถาบันในประเทศช้อนซื้อ